ఇందిరా నాయుడు

**ఇందిరా నాయుడు** ఆస్ట్రేలియన్ రచయిత్రి, పాత్రికేయురాలు, టెలివిజన్, రేడియో ప్రెజెంటర్. ఆమె భారతీయ దక్షిణాఫ్రికా సంతతికి చెందినది. ABC TVలో కంపాస్ షోను నిర్వహిస్తోంది.

## విద్య
నాయుడు తల్లిదండ్రులు భారతీయ దక్షిణాఫ్రికా పౌరులు, వారు వర్ణవివక్ష కాలంలో రాజకీయంగా చురుకుగా ఉన్నారు. ఆమె తండ్రి దంతవైద్యుడు, ఆమె తల్లి ఉపాధ్యాయురాలు. నాయుడుకు రెండేళ్ల వయసులో ఆ కుటుంబం దేశం విడిచి వెళ్ళింది. అంతకు ముందు వారు పీటర్‌మారిట్జ్‌బర్గ్‌లో నివసించేవారు. వివక్ష కారణంగా ఆమె తల్లిదండ్రుల వృత్తి జీవితాలు అంతగా సాగలేదు. ఆమె ఇంగ్లాండ్, జాంబియా, జింబాబ్వే, టాస్మానియాలలో చదువుకుంది. 12 పాఠశాలలకు హాజరై, దక్షిణ ఆస్ట్రేలియా లోని అడిలైడ్‌లో 12వ తరగతి పూర్తి చేసింది, ఆ తర్వాత ఆమె దక్షిణ ఆస్ట్రేలియా విశ్వవిద్యాలయంలో జర్నలిజంలో డిగ్రీ పూర్తి చేసింది.

## కెరీర్

### జర్నలిజం
1990లో అడిలైడ్‌లోని ఆస్ట్రేలియన్ బ్రాడ్‌కాస్టింగ్ కార్పొరేషన్‌లో న్యూస్ క్యాడెట్‌గా ఇందిర చేరింది. రాజకీయ, పారిశ్రామిక రిపోర్టర్‌గా చాలా సంవత్సరాలు పనిచేసిన తర్వాత, ఆమె ABC వీకెండ్ న్యూస్, *ది 7.30 రిపోర్ట్‌లకు* యాంకర్‌గా పనిచేసింది. ఆ తర్వాత నాయుడు సిడ్నీలోని ABC *నేషనల్ లేట్ ఎడిషన్ న్యూస్‌కు* మారింది. అక్కడ ఆమె ABC వారి అతి పిన్న వయస్కురాలైన జాతీయ వార్తా హోస్ట్‌గా ఒక కల్ట్ ఫాలోయింగ్‌ను పెంచుకుంది. ఆమె *ఆస్ట్రేలియన్ గౌర్మెట్ ట్రావెలర్*, *ది సిడ్నీ మార్నింగ్ హెరాల్డ్* వారి 'గుడ్ లివింగ్', *ది సండే హెరాల్డ్* వారి 'సండే లైఫ్' మ్యాగజైన్‌తో సహా అనేక ఆహార, ప్రయాణాల పత్రికలకు కూడా విస్తృతంగా రాసింది.

### టెలివిజన్
1997లో, SBS న్యూస్ వారు తమ *లేట్ న్యూస్‌ను* కార్యక్రమాన్ని మొదలుపెట్టినపుడు దాన్ని ప్రదర్శించేవారి కోసం వెతుకుతూ ఆమెను పట్టుకున్నారు. ఆమె మూడు సంవత్సరాలు దానికి పనిచేసింది. ఆ సమయంలో ఆమె తూర్పు తైమూర్‌లో స్వాతంత్ర్య పోరాటం, ఫిజిలో తిరుగుబాట్లు, కొసావోలో బాల్కన్ యుద్ధాన్ని కవర్ చేసింది.

### రేడియో
2020 జనవరిలో, ABC లోకల్ రేడియోలో సారా మెక్‌డొనాల్డ్ స్థానంలో నాయుడు *నైట్ లైఫ్* (గురువారం నుండి ఆదివారం రాత్రులు)కి హోస్ట్‌గా ఉంటారని ABC ప్రకటించింది. 

2023 జనవరి నుండి ABC రేడియో సిడ్నీలో సాయంత్రాల్లో సారా మెక్‌డొనాల్డ్ స్థానంలో నాయుడు హోస్ట్‌గా వ్యవహరిస్తారని, ABC 2022 డిసెంబరులో ప్రకటించింది. *నైట్‌లైఫ్‌కు*  హోస్ట్‌గా నాయుడు స్థానంలో సుజాన్ హిల్ ఉంటారని కూడా ప్రకటించింది*.*

### వినియోగదారులకు సలహాలు, పర్యావరణ క్రియాశీలత
2006 లో ఇందిర, ఆస్ట్రేలియన్ స్వతంత్ర వినియోగదారుల వాచ్‌డాగ్ అయిన *CHOICE* కి మీడియా మేనేజరు, ప్రతినిధి అయింది. ఆ హోదాలో *ఎ కరెంట్ ఎఫైర్,* *ది 7.30 రిపోర్ట్* వంటి షోలలో కనిపించింది. ఆమె చెత్త వినియోగదారు ఉత్పత్తుల కోసం షాంకీ అవార్డులను స్థాపించింది. ఇది, ప్రజలు ఎంతో ఆసక్తిగా ఎదురుచూసే వార్షిక మీడియా కార్యక్రమంగా మారింది.

ఆమె తన టీవీ కంపెనీ ఫిట్జ్‌జెరాల్డ్ ప్రొడక్షన్స్ ద్వారా, జెనీవాలోని ఐక్యరాజ్యసమితి వాణిజ్య విభాగం, - ఇంటర్నేషనల్ ట్రేడ్ సెంటర్ - వివిధ పర్యావరణ, సమాజ సంస్థలకు వినియోగదారు కమ్యూనికేషన్ సలహాదారుగా ఉంది.

2009లో, మానవజనిత వాతావరణ మార్పుల ప్రభావాల గురించి క్రమం తప్పకుండా ప్రదర్శనలు ఇవ్వడానికి మాజీ US ఉపాధ్యక్షుడు అల్ గోర్ మెల్‌బోర్న్‌లో ఇచ్చే శిక్షణ పొందేందుకు ఎంపికైన 261 మంది అభ్యర్థులలో ఇందిర ఒకటి.

ఆమె మొదటి పుస్తకం, *ది ఎడిబుల్ బాల్కనీ*, ఒక పట్టణ వ్యవసాయ వంట పుస్తకం. దీనిని పెంగ్విన్ 2011 అక్టోబరులో ప్రచురించింది. ఆరు నెలల్లో 10,000 కాపీలకు పైగా అమ్ముడైంది. నాలుగు సార్లు దాన్ని పునర్ముద్రించారు. ఆమె రెండవ పుస్తకం, *ది ఎడిబుల్ సిటీ*, 2015 ఆగస్టులో ప్రచురితమైంది. 

2013లో, ఇందిర ఆస్ట్రేలియన్ గార్డెన్ షో సిడ్నీకి సస్టైనబిలిటీ క్యూరేటర్‌గా ఉంది. 

2015లో, ఆమె న్యూయార్క్ నగరంలో, కొలంబియా విశ్వవిద్యాలయంలోని లారీ ఎం టిష్ స్కూల్ ఫర్ ఫుడ్ ఎడ్యుకేషన్ అండ్ పాలసీలో విజిటింగ్ గెస్ట్ లెక్చరర్‌గా పనిచేసింది.

## ఇతర టీవీ ప్రదర్శనలు
1997లో ABC వారి *క్లబ్ బగ్గరీ* అనే లేట్-నైట్ కామెడీ వెరైటీ షోలో తక్కువ సీరియస్ గా కనిపించడం ద్వారా నాయుడు జాతీయ స్థాయిలో గుర్తింపు పొందింది. రాయ్ &amp;amp; HG హోస్ట్ చేసిన ఈ కామెడీ వెరైటీ షోలో ఆమె పోలీసు బార్బరాగా నటించింది. ఇయాన్ టర్పీ, నటుడు హెరాల్డ్ హాప్కిన్స్ తో కలిసి "సామ్ స్టెయిన్" అనే పోలీస్ స్పూఫ్ కామెడీ స్కెచ్ లో నటించింది.  ఆ తర్వాత *మెక్‌ఫీస్ట్*, *గుడ్ న్యూస్ వీక్,* *ది ఫ్యాట్*, స్టీవ్ అబాట్ యొక్క వెరైటీ సిరీస్ *[[Under The Grandstand|అండర్ ది గ్రాండ్‌స్టాండ్]],* *ఇన్ సైబీరియా టునైట్ లలో* కనిపించింది. 2006 సెప్టెంబరులో, ఆమె ట్రిపుల్ M లో టోనీ మార్టిన్ *గెట్ దిస్* రేడియో షోలో కనిపించింది. 

2009 సెప్టెంబరులో ఇందిర, *సెలబ్రిటీ మాస్టర్ చెఫ్ ఆస్ట్రేలియా* ప్రీమియర్ ఎపిసోడ్‌లో పోటీదారుగా పాల్గొంది. 2017లో, ఆమె ABC TV వారి *గార్డెనింగ్ ఆస్ట్రేలియాలో* అతిథి ప్రెజెంటర్‌గా ఉంది. పట్టణ తోటపని చొరవలపై ప్రత్యేక కథనాలను అందించింది. అదే సంవత్సరంలో ఆమె, SBS TV సిరీస్ *ఫిల్తీ రిచ్ అండ్ హోమ్‌లెస్‌ను* నిర్వహించింది.   ఆమె 2018 నుండి 2019 వరకు సిడ్నీలోని 2CH రేడియో స్టేషన్‌లో *బ్రేక్‌ఫాస్ట్ విత్ ఇందిరా అండ్ ట్రెవర్‌ ను* నిర్వహించింది.

## థియేటర్
2014 సిడ్నీ ఫెస్టివల్ కోసం ఫుడ్ ఇన్‌స్టాలేషన్ పెర్ఫార్మెన్స్ పీస్ అయిన *ది సర్పెంట్స్ టేబుల్‌ను* ప్రదర్శించిన ఐదుగురు నటుల బృందంలో ఇందిర కూడా ఉంది. ఇది సీజన్ క్యారేజ్‌వర్క్స్‌లో 15 ప్రదర్శనలు జరిగాయి, విమర్శకుల ప్రశంసలు అందుకుంది.

## గుర్తింపు
1993లో ఇందిర, టెలివిజన్ కోసం సౌత్ ఆస్ట్రేలియన్ జస్టిస్ అడ్మినిస్ట్రేషన్ అవార్డును, 1994లో గ్రామీణ జర్నలిజంలో ఎక్సలెన్స్ కోసం డాల్గేటీ అవార్డును, 1996లో బెటర్ హియరింగ్ ఆస్ట్రేలియా (NSW బ్రాంచ్) క్లియర్ స్పీచ్ అవార్డునూ గెలుచుకుంది. 2012లో వేసైడ్ చాపెల్ హోమ్‌లెస్ క్రైసిస్ సెంటర్‌కు రాయబారిగా నియమితురాలైంది. వేసైడ్ రూఫ్‌టాప్ కమ్యూనిటీ వెజిటబుల్ గార్డెన్‌లో నిరాశ్రయులైన సందర్శకుల కోసం ఆమె వారపు తోటపని తరగతులను నిర్వహించింది. 2012 లో ఇందిర, తన ఆహార క్రియాశీలతకు గాను, *ఇన్‌స్టైల్ మ్యాగజైన్* నుండి జీవనశైలి అవార్డును గెలుచుకుంది.

2013 లో సిడ్నీలో జరిగిన ఆస్ట్రేలియన్ గార్డెన్ షో కోసం ఆమె రూపొందించిన కిచెన్ గార్డెన్ ఎక్సలెన్స్ ఇన్ సస్టైనబిలిటీ అవార్డును గెలుచుకుంది.  ఆమె పుస్తకం, *ది ఎడిబుల్ బాల్కనీ*, 2014 గ్రీన్‌లైఫ్‌స్టైల్ మ్యాగజైన్ అవార్డులలో ఉత్తమ తోట ఉత్పత్తిగా అవార్డును పొందింది.  2014లో, ఆమె శరణార్థులు, ఆశ్రయం కోరేవారి పట్ల ఆస్ట్రేలియా వ్యవహరించే తీరు గురించి వాల్టర్ లిప్‌మన్ మెమోరియల్ లెక్చర్ ఇచ్చింది.

ప్రసారానికీ, సమాజానికీ ఇందిర చేసిన కృషికి గాను, 2017 లో లాన్సెస్టన్ చర్చి గ్రామర్ స్కూల్ పీటర్ స్కల్థోర్ప్ పూర్వ విద్యార్థుల బహుమతిని ప్రదానం చేసింది. ఈ అవార్డు ఆస్ట్రేలియన్ స్వరకర్త పీటర్ స్కల్థోర్ప్‌ కు స్మారకంగా ఇస్తారు. ఆయన కూడా ఆ పాఠశాల పూర్వ విద్యార్థే.

## పుస్తకాలు

* *తినదగిన బాల్కనీ* (పెంగ్విన్ లాంటర్న్), 2011
* *ది ఎడిబుల్ సిటీ* (పెంగ్విన్ లాంటర్న్), 2015
* *ఫ్రమ్ ది హార్ట్ – ఉమెన్ ఆఫ్ లెటర్స్* – వ్యాస రచయిత (పెంగ్విన్ లాంటర్న్), 2014
* *ది స్పేస్ బిట్వీన్ ది స్టార్స్* (ముర్డోక్ బుక్స్), 2022

## వ్యక్తిగత జీవితం
నాయుడు 2002 లో ఆస్ట్రేలియన్ టెలివిజన్ నిర్మాత, దర్శకుడూ అయిన మార్క్ ఫిట్జ్‌గెరాల్డ్‌ను పెళ్ళి చేసుకుంది. 

తన చెల్లెలు ఆత్మహత్య చేసుకున్న నేపథ్యంలో, మనసును కుదుటపరచే ప్రకృతి శక్తిని గురించి, 2022 లో *ది స్పేస్ బిట్వీన్ ది స్టార్స్‌లో* రాసింది.

## మూలాలు

వర్గం:జీవిస్తున్న ప్రజలు
వర్గం:తెలుగు మూలాలు గల విదేశీయులు